JY LEES NOU Mooi speel
Om ’n babakamer in te rig hoef nie die wêreld se geld te kos nie, veral nie as die kamer voorheen reeds as ’n slaapkamer gebruik is nie.
Ou meubels kan met wit verf nuut gemaak word. Versier ’n meisiekamer deur die mure ’n mooi pienk skakering te verf en dit met strepe en muurplakkers of template af te rond.
KLEURE: Pienk en nog pienk!
Pienk met ’n blou ondertoon, soos lila, sal die suikersoet voorkoms van ’n pienk kamer tem. Jy kan ook rooi en donkerder pienk aksente hiervoor gebruik. Die bedjie se kougom-kleur verhoed ook dat pienk jou oorrompel.
MUUR: Lila-pienk en malvalekkerpienk is in “ticking”-strepe op ’n amperwit basis op drie van die mure in die kamer geverf.
Met ’n lang liniaal en maskeerband is dit maklik om dit te doen. Meet die afstand aan die bokant van die muur en aan die onderkant, en verbind dit met die maskeerband. Daar is ook baie muurpapier met ’n “ticking”-tema in winkels.
Op die ander muur verleen ’n oulike boom en swerm voëls ’n spelerige voorkoms. Die ontwerp help ook om die afstand tussen die kinderbedjie en bed te bepaal. Moenie bang wees om meubels voor die patroon te plaas nie, aangesien dit nog ’n dimensie skep. Ons het dit hier gedoen met die koekoekhorlosie en hanglamp.
KLEEDSTOF: Strepe lyk mooi by alles, maar klein blommetjie- en delikate paisley-ontwerpe maak dit meisiemooi.
TOEBEHORE: Voëls lyk pragtig en fyn in ’n kinderkamer, maar moet dit nie oordoen nie. Sagte kussings in die baba se voorletters gee ook ’n persoonlike voorkoms.
BELIGTING: Om ’n lamp naby die bedtafeltjie te hang beklemtoon die delikate lampkap en gee goeie beligting vir lees in die bed. ’n Oulike kraleversierde lampie in die vorm van ’n paddastoel kruip in die boekrak weg. ’n Lampie ’n entjie weg van die bedjie maak ’n goeie nagliggie wat nie direk op die bed skyn nie.
MEUBELS: Jy hoef nie ’n fortuin op nuwe meubels vir die baba uit te gee nie. Outydse rakke en kaste kan herwin en oorgeverf word om by die kamer se skema te pas. Babaklere en -kombersies is dikwels heeltemal te mooi om weg te pak. Versier dus die binnekant van die kaste om die baba se mooi goedjies te vertoon. Rakke kan met kleedstof, muurpapier of selfs geskenkpapier uitgevoer word. Gebruik in die plek van ’n duur, doelgemaakte aantrekstasie ’n ou tafel om die baba se doeke op om te ruil. Nog ’n voordeel hiervan is dat die tafel steeds gebruik kan word wanneer die kind ouer is.
Binneversierwenk: Babas kry dikwels sulke mooi goedjies. Vertoon dit deur die binnekante van kaste te versier of die laaie uit te voer. Kleedstof, muurpapier en selfs geskenkpapier kan as ’n goedkoop en uiters doeltreffende manier gebruik word om ’n donker kas te versier.
Sam, self ’n ma, skryf oor binneversiering en skeppende dinge vir kinders om ander ma’s aan te spoor om skeppender in hul gesinne en huise te wees. Sam glo ’n kind se omgewing is sy eerste stappie na kreatiwiteit.
Sam het haar eie binneversiermaatskappy, en spesialiseer in die ontwerp van produkte vir kreatiewe speelareas en speelidees vir kinders. Sy is ook ’n binneversierkonsultant, met die fokus op kinderkamers. Sam bied skeppende dekorwerksessies aan, waarin sy ouers blink planne vir hul kinders se kamers en persoonlike ruimtes gee. Sy het al in Gauteng werksessies aangebied saam met Wellness Warehouse, die tydskrif Home & Tuis en Plascon.